Psalmus 24
Psalmus 24 (enumeratione Graeca psalmus 23 dictus) libri Psalmorum incipit superscriptione "David. PSALMUS." et verbis "Domini est terra" (sic in Nova Vulgata). Hic psalmus introitum in Templum Hierosolymitanum tractat. Iohannes Calvinus, theologiae Reformationis fautor, sic argumentum psalmi descripsit: Quum Deus totum humanum genus condiderit, et imperio suo contineat, gratiam qua electum populum dignatus est, hac comparatione amplificat David: nempe quod Sanctuarium instar domicilii erexit, ut habitaret inter filios Abrahae: simulque ostendit, quanvis Iudaeis omnibus expositum esset Sanctuarium, non tamen quibuslibet Deum propinquum esse, sed veris tantum pietatis cultoribus qui se a mundi sordibus purgarunt, ut sanctitati et iustitiae se addicerent. Porro quia extructo templo, luculentius apparuit Dei gratia, eam splendido elogio commendat, quo alacrius fideles in eius colendi studio proficiant.